b'\n_START_ARTICLE_\nOliver Glasner\n_START_SECTION_\nUra pelaajana\n_START_PARAGRAPH_\nGlasnerin pelaajaura alkoi SV Riedaun juniorijoukkueessa, josta h\xc3\xa4n siirtyi ammattilaisuralle SV Riediin vuonna 1992. Glasner edusti Riedi\xc3\xa4 yli 10 vuotta ja pelasi yli 300 ottelua seuran paidassa. Glasner juhli vuonna 1995 Riedin kanssa nousua It\xc3\xa4vallan Bundesliigaan, jossa seura pelasi kauteen 2002/03 saakka. Glasner p\xc3\xa4\xc3\xa4si Riedin kanssa juhlimaan It\xc3\xa4vallan cupin mestaruutta kaudella 1997/98. Riedin pudottua p\xc3\xa4\xc3\xa4sarjasta Glasner siirtyi LASK Linziin, joka pelasi my\xc3\xb6s Erste Ligassa. Vastuuta ei juurikaan kertynyt ja kauden j\xc3\xa4lkeen h\xc3\xa4n palasi Riediin, jota edusti uransa loppuun vuoteen 2011 saakka. H\xc3\xa4n p\xc3\xa4\xc3\xa4si juhlimaan Riediss\xc3\xa4 toistamiseen nousua Bundesliigaan ja kaudella 2010/11 h\xc3\xa4n voitti j\xc3\xa4lleen It\xc3\xa4vallan cupin mestaruuden._NEWLINE_Elokuussa 2011 Ried-kapteeni Glasner sai Eurooppa-liigan ottelussa Br\xc3\xb8ndby\xc3\xa4 vastaan aivoverenvuodon ja joutui sairaalahoitoon. H\xc3\xa4n ilmoitti onnettomuuden j\xc3\xa4lkeen lopettavansa pitk\xc3\xa4n pelaajauransa. Kaikkiaan Glasner pelasi Ried-paidassa yli 500 ottelua.\n_START_SECTION_\nUra valmentajana\n_START_PARAGRAPH_\nPelaajauransa j\xc3\xa4lkeen Glasner suoritti kaupallisen alan tutkinnon. Tammikuussa 2012 h\xc3\xa4n palasi jalkapallon pariin, kun Glasnerista tuli Red Bull Salzburgin urheilukoordinaattori ja avustava talousp\xc3\xa4\xc3\xa4llikk\xc3\xb6. Kes\xc3\xa4ll\xc3\xa4 2012 Glasner nousi uuden p\xc3\xa4\xc3\xa4valmentajan Roger Schmidtin apuvalmentajaksi Red Bullin edustusjoukkueeseen._NEWLINE_Kes\xc3\xa4ll\xc3\xa4 2014 Glasner palasi ex-seuraansa SV Riediin, kun h\xc3\xa4net valittiin edustusjoukkueen p\xc3\xa4\xc3\xa4valmentajaksi. Glasnerin johdolla Ried sijoittui Bundesliigassa kuudenneksi. Kauden j\xc3\xa4lkeen h\xc3\xa4n j\xc3\xa4tti yll\xc3\xa4tt\xc3\xa4en seuran ja siirtyi LASK Linzin p\xc3\xa4\xc3\xa4valmentajaksi. Debyyttikaudellaan Glasner luotsasi LASKin Erste Ligan toiseksi ja kaudella 2016/17 joukkue voitti sarjan nousten Bundesliigaan. Edellisen kerran LASK oli pelannut p\xc3\xa4\xc3\xa4sarjassa kuusi vuotta aiemmin ja talousvaikeuksien vuoksi seuran tie oli vienyt sen j\xc3\xa4lkeen aina Regionalligaan saakka.  Kaudella 2017/18 Glasner johdatti LASKin It\xc3\xa4vallan Bundesliigassa nelj\xc3\xa4nneksi ja joukkue selvisi europeleihin 18 vuoden tauon j\xc3\xa4lkeen. Eurooppa-liigan karsinnoissa LASKin tie katkesi 3. karsintakierroksella turkkilaisen Be\xc5\x9fikta\xc5\x9fin oltua vahvempi vierasmaalis\xc3\xa4\xc3\xa4nn\xc3\xb6n turvin._NEWLINE_Huhtikuussa 2019 Glasner allekirjoitti kolmivuotisen sopimuksen Saksan Bundesliigan VfL Wolfsburgin kanssa. H\xc3\xa4n siirtyy seuran p\xc3\xa4\xc3\xa4valmentajaksi kes\xc3\xa4ll\xc3\xa4 2019.'